Nordjyllands Politi opfordrer hundeejere til at tænke på hunden i forbindelse med nytåret.

Sidste år var bortløbne og optagne hunde nemlig den hændelse, der blev registreret flest af på Nordjyllands Politi' døgnrapport fra den 31/12 - 1/1. - Mange hundeejere er ikke opmærksomme på, at deres hunde reagerer anderledes, end ejerne er vant til. Det skyldes selvfølgelig først og fremmest fyrværkeriet, men i det hele taget den støj, der er fra de ekstraordinært mange mennesker, der er på gaden, skriver Nordjyllands Politi i en pressemeddelelse. Ifølge politiet skal man også huske, at fyrværkeri bliver afbrændt hele døgnet, så allerede fra morgenstunden skal man være opmærksomme, blandt andet i forbindelse med, at man lufter sin hund. Selv hunde, der normalt aldrig stikker af, kan blive forskrækkede og stikke af fra ejerne. - Hold hundene i snor, når de luftes - og hold fast i snoren, lyder det fra Nordjyllands Politi. Desuden er det en god ide at holde døre og vinduer lukkede i de rum, hvor hunden skal opholde sig, så de ikke får mulighed for at stikke af.